## El 98,32 % d’estudiants de la Comunitat Valenciana supera les Proves d’Accés a la Universitat

*** La Universitat de València encapçala el percentatge d’aprovats a les PAU amb un 98,91 %
* La millor nota de la Comunitat en la fase obligatòria (sobre 10 punts) és d’una alumna de l’IES Francesc Gil de Canals que ha obtingut un 9,87**

La Conselleria d’Educació, Universitats i Ocupació ha informat que el 98,32 % d’estudiants presentats a la convocatòria ordinària de les Proves d’Accés a la Universitat en la Comunitat Valenciana ha aprovat. El curs passat el percentatge d’aprovats en la fase ordinària de les PAU va ser d’un 98,24 %.

La nota mitjana de l’alumnat de la Comunitat se situa en un 6,74 sobre 10 (fase obligatòria) davant del 6,78 del curs passat. La nota mitjana ha sigut similar en dones (6,75) i en hòmens (6,73).

Quant als resultats per universitats, la nota mitjana més alta ha sigut de 6,87 en la Universitat Miguel Hernández d’Elx, seguida de la Universitat de València  (6,75); Universitat Jaume I (6,72); Universitat d’Alacant (6,69) i la Universitat Politècnica de València  (6,68).

Quant als percentatges d’aprovats, encapçala la llista la Universitat de València  (98,91 %); seguida per la Universitat Jaume I (98,58 %), Universitat Politènica de València (98,37 %), Universitat Miguel Hernández (98,23 %) i la Universitat d’Alacant (97,50 %).

A la convocatòria ordinària de les PAU d’este mes de juny s’han presentat un total de 24.148 alumnes, dels quals 6.967 corresponen a la Universitat de València, 6.074 a la Politècnica de València, 4.213 a les Miguel Hernández, 4.111 a la Universitat d’Alacant i 2.783 a la Jaume I de Castelló.

**Els millors resultats**

La millor nota de la Comunitat Valenciana en la fase obligatòria de les PAU (sobre 10 punts) ha sigut per a una alumna de l’IES Francesc Gil de Canals que va fer la prova a la Universitat Politècnica de València i ha obtingut un 9,87.

Per universitats, la millor nota de la fase obligatòria de les PAU en la Universitat Miguel Hernández d’Elx correspon a un alumne de l’IES Gabriel Miró amb un 9,82. En la Jaume I la millor nota és per a una alumna de l’IES Miralcamp que ha obtingut un 9,81. En la Universitat d’Alacant la nota més alta ha sigut d’una alumna de l’IES Miguel Hernández que ha aconseguit un 9,81 i finalment el millor resultat a la Universitat de València ha sigut per a un alumne de l’IES Miguel Ballesteros Viana d’Utiel amb un 9,80.

**Resultats per centres**

Després de conéixer-se les notes de les Proves d’Accés a la Universitat, els centres corresponents a cada universitat que han obtingut la millor nota són els següents:  
UMH: Seminario Diocesano d’Orihuela amb una nota mitjana de 8,683.  
UV: Centre Palma de Paterna amb una mitjana de 7,813.  
UPV: Esclavas de María, de València, amb una mitjana de 7,756.  
UJI: Torrenova de Betxí, amb una mitjana de 7,645.  
UA: Sagrada Família, d’Elda, amb una mitjana de 7,644.

En tots estos centres han resultat aptes tots els estudiants que es presentaven a les proves.

**Revisió i convocatòria extraordinària**

Des d’este divendres tot l’alumnat pot consultar les notes en la web [NOTES PAU](https://appweb1.edu.gva.es/paseu/login.sec).

Els alumnes podran sol·licitar la revisió dels exàmens els dies 17, 18 i 19 de juny fins a les 14:00 hores. Per part seua, la Comissió Gestora realitzarà la resolució de les correccions el 21 de juny. El període per a sol·licitar veure els exàmens serà el 25 i 26 de juny a la província de València i Castelló i el 26 i 27 de juny a la província d’Alacant.

Fecha: 14/06/2024